# Badia de Porto Grande

La badia de Porto Grande, també coneguda com a badia de Mindelo (en portuguès: Baía do Porto Grande) és una badia de la costa nord de l'illa de São Vicente, a Cap Verd. La principal ciutat de São Vicente, Mindelo, està situada a la badia. La badia de Porto Grande és un port profund natural, format per un cràter volcànic subaquàtic d'uns 4 km de diàmetre, amb una superfície d'uns 20 km² i una profunditat d'entre 15 i 30 m. Està delimitat pels caps de la Ponta João Ribeiro al nord-est i de Morro Branco a l'oest. S'obre al nord-oest cap al Canal de São Vicente, el canal que separa les illes São Vicente i de Santo Antão. La petita illa rocosa Ilhéu dos Pássaros està situada al nord de la badia.
La badia és considerada una de les set meravelles de Cap Verd, i l'any 2013 fou considerada una de les badies més boniques del món.

## Història

Durant la darrera Edat Glacial, existia una petita caldera envoltada per un anell al nord i a l'oest, i pertanyia a l'anomenada "Illa Nord-oest" quan els nivells del mar eren uns 150 m més baixos. Un cop el nivell del mar era uns 25 m més baix, la caldera es va inundar i va formar la badia de Porto Grande. Inicialment, la península del nort tenia forma de ganxo, abans que el nivell del mar arribés als valors actuals, i l'Ilhéu dos Pássaros es va formar després de separar-se de l'illa. Tant l'illa com la badia van ser explorats i cartografiats per primer cop el 22 de gener de 1462, el dia de Sant Vicenç. Mindelo fou fundat el 1795 juntament amb el seu petit port, a mitjans del segle xix. Inicialment, s'hi va construir un dipòsit de carbó per subministrar els vaixells que feien rutes atlàntiques. Els britànics van ampliar el port i també feien servir Cap Verd com a estació d'emmagatzematge per al carbó importat. També a mitjans del segle xix, es van instal·lar cables telegràfics a dos punts: un al sud-oest de l'Ilhéu dos Pássaros i l'altre al nord-est, que passava a mitjan camí entre la Punta Ribeira Julião i l'illot. Porto Grande era un port força petit i estava integrat dintre de la ciutat; amb l'ampliació de l'any 1962, va acabar tenint la figura d'una F mirant cap a l'oest.

## Ampliacions

El port ha sofert algunes ampliacions. Una d'elles va tenir lloc durant l'any 1997, com a part del projecte de modernització de Porto Grande, amb la qual es van afegir 1.750 m de molls. Les obres han ampliat la superfície del port a uns 45.000 m² i conté una estació marítima i una terminal de passatgers. L'ampliació més recent es va realitzar a la part nord l'any 2014, i encara està en curs. La localització d'aquesta ampliació és al nord-est i a l'oest de l'Avenida Marginal.

## Galeria

* Porto Grande.
* Carta nàutica de la Badia de Porto Grande, de l'any 1884.
* La ciutat de Mindelo amb una vista de la seva badia.
* La badia de Porto Grande amb Monte Cara.

## Referències

* ↑ «The Seven Wonders of Cape Verde» (en portuguès). Sapo CV. Arxivat de l'original el 2016-03-05. [Consulta: 16 juliol 2016].
* ↑ «Porto Grande do Mindelo é a 5ª baía mais bela do mundo». A Semana Online, 12-11-2013 [Consulta: 16 juliol 2016]. «Còpia arxivada». Arxivat de l'original el d’agost 18, 2016. [Consulta: de juliol 16, 2016].
* ↑ Europa Publications. Africa South of the Sahara 2004. Psychology Press, 2003, p. 190 (Europa Regional Surveys of the World 2004 Series). ISBN 1857431839.